Troels Christensen (V), 2007-01-11:
I Venstre anser vi folkebibliotekerne som grundpiller i dansk kulturformidling.
Men omvendt skal vi vel heller ikke være blinde for, at besparelser og filiallukninger ikke nødvendigvis er af det onde, nogle steder tværtimod.
Med nye kommunegrænser kan der vel være gode argumenter for ikke at have flere små biblioteker liggende lige op ad hinanden.
Så længe der lukkes biblioteker med kort åbningstid, begrænset tilbud, lille efterspørgsel, så er det i orden.
Så længe der er tale om effektiviseringer, hvor ressourcerne bruges til at styrke de øvrige biblioteker og skabe serviceforbedringer, så er det i orden.
Så længe dette er baggrunden for kommunernes prioriteringer, er Venstre tilfredse med situationen.
I modsætning til hvad der ellers kraftigt har været antydet i mediedebatten, viser en undersøgelse bl.a. fra Århus, at det ikke betyder noget for antallet af lånere, hvorvidt der er et bibliotek i nærområdet eller ej.
Folk søger simpelt hen til de biblioteker, der har det største udvalg og den bedste service.
Det er nemlig heller ikke den samme service som tidligere, borgerne efterspørger.
De unge googler sig frem til hurtig viden, og det er en udvikling, bibliotekerne skal omstille sig til ved at tilbyde let adgang til specialviden og informationssøgning.
Men hvem siger, at den ikke også kan løftes på alternative måder ved at styrke skolebibliotekerne, indføre flere bogbusser eller noget helt tredje?
Det er derfor vigtigt ikke at skære nedlæggelserne over én kam, men at se dem i lyset af konteksten, nemlig hvad kommunerne ellers foretager sig i forbindelse med kulturhuse, bogbusser osv.
Selve kommunalreformen har i flere henseender været en kærkommen anledning for kommuner til at kigge tingene nøjere igennem og få ryddet ud i mindre hensigtsmæssige organiseringer.
Flere sammenlagte kommuner har grebet muligheden for nytænkning og omorganisering.
Tidligere var det kun i den lille kommune, man havde en bogbus.
Nu kommer bogbussen rundt i hele landområdet, og det betyder faktisk, at vi får en bedre service.
Samtidig samler vi administrations- og udviklingsafdelingen, ligesom vi samler driftsopgaver som indkøb, kørsel, kommunikation og kompetenceudvikling ét sted, og herved opnår vi en række stordriftsfordele og besparelser samtidig med bedre tilbud til borgerne.
Når alt dette er sagt, er det jo vigtigt at understrege, at biblioteksvæsenet varetages af det kommunale selvstyre.
Venstre går ikke ind for, at Folketinget skal diktere kommunerne noget.
Kommunerne skal have rum til forskellighed og rammer til at lave gode lokale løsninger.
Men vi vil naturligvis holde vågent øje med udviklingen, og på linje med Danmarks Biblioteksforening vil vi også gerne opfordre til, at kommunerne vedtager en bibliotekspolitik og -plan og fortsat prioriterer området på en ikketilfældig måde.
Det er kreative kommuner og lokale ildsjæle, der skaber gode løsninger.
Servicen afhænger af de lokale folk, der udbyder den.
Det traditionelle bibliotek, som vi kender fra industrisamfundet, ved vi jo alle er under pres.
Biblioteket skal i højere grad end nu være et unikt og synligt tilbud overalt, hvor brugeren er: på nettet, i undervisningslokalet eller på biblioteket.
Biblioteksstyrelsen overvåger generelt udviklingen på området, og et arbejde med at lave handlingsplaner er i fuld gang.
Det arbejde peger bl.a. mod en strategisk nytænkning i forhold til teknologiske muligheder og større enheder.
På den baggrund vil jeg på vegne af Venstre, Det Konservative Folkeparti og Dansk Folkeparti fremsætte følgende: Forslag til vedtagelse
»Folketinget lægger vægt på, at der fremover sikres et biblioteksudbud af høj kvalitet i Danmark.
Folketinget konstaterer, at det er et kommunalt ansvar, hvorledes folkebibliotekernes virksomhed nærmere udformes inden for rammerne af biblioteksloven og i samspil med de statslige overbygningsfunktioner på folkebiblioteksområdet.
Folketinget noterer til sin tilfredshed, at Kulturministeriet gennem Biblioteksstyrelsen nøje følger udviklingen i det generelle biblioteksudbud, herunder kommunalreformens konsekvenser for borgernes lige adgang til folkebibliotekernes ydelser.